  Виталий Пронин Ижын ортчись Пельнянь нуналъёсты, пельнянь кутыса, мытӥзы Удмуртилэн Тӧроез Александр Бречалов, национальной политикая министр Лариса Буранова но Брангурт песянайёс: Галина Конева но Алевтина Бегешева.  Пельнянь нуналъёсты мытӥзы Г. Конева, Л. Буранова, А. Бречалов.- Пӧртэм калыкъёслэн сиёнъёссылы сӥзем фестивальёс али тросэтӥ ортчыло, но асьмелэн кадь ӟеч - нокытын но уг, - шуиз Александр Бречалов. - Пельнянь нуналъёс сярысь быдэс Россия тодэ ни, Москваысь тодмоосы кемалась жингыръяло, куное куриськыса. Асьмелэн туж тунсыко сиён-юонъёсмы, соосты калыке паськытгес вӧлмытоно.- Соглаш-а тӥ,  пельнянь - удмурт сиён шуыса? Уд малпаське-а солы патент басьтыны? - юазы журналистъёс.- Та пумысен трос споръяськонъёс мыно, кин ке шуэ, Китайын кылдэмын, кин ке - мукет улосъёсын, но со понна кайгырыны кулэ ӧвӧл, дыр. Кулэгес, куке  со котыр асьмеос калыкез люканы быгатӥськом, солэсь бренд пӧрмытӥськом. Туж шунытэн тодам вайылӥсько  Выль ар азьын быдэс семьяен пельнянь кутылэммес, та уже котьку пичиез но, бадӟымез но пыриське. Со туж огазея семьяез.Со выллем ик тодэ ваёнъёсыз Лариса Бурановалэн:.- Пельнянь кутон сямен ми мӧйыослэсь, анай-атаймылэсь улыны дышетским, шуыны луоз, угось ӝӧк сьӧрын олома сярысь но верасько, ваньмыз со тодэ кыле.Нош Брангуртысь Галина Конева тодэ на, кызьы соос колысэн пельнянь сиылӥзы, со но праздник кадь потэ вал, шуэ. Туалаезгес песянай Алевтина Бегешева семьяеныз пельнянь сие... тэльын! Соослэн сыӵе сямзы: нылпиосынызы ӵош нискыланы мыно но жадемзы бере отын, лымыез быректыса, сьӧразы ваем пельняньзэс пӧзьто. Дорын но, ресторанын но сыӵе ческыт уг луы, шуэ.Нялтас вераса, маин висъяське мукетъёслэсь удмурт пельнянь?Шеф-повар Светлана Морозова валэктӥз: удмуртъёс пельнянь куто вал толалтэ пудо вандэм бере, пушкесаз тырылӥзы 3 пӧртэм сӥль: кунянлэсь, парсьлэсь  но такалэсь. Трос сугон понылӥзы. Кутылӥзы сое ӟег пызьлэсь, пель тусо, ваче чепыльтытэк (питресъёсыз - ӟуч пельнянь). Дуръёссэ пасё кельтылӥзы, лым мед пыроз шуыса, соку пельнянь уката зумыт пӧрмылӥз.Пельнянь нуналъёс кыстӥськозы 10-тӥ тулыспалозь. Та вакыт ӵоже,  кӧттыро сиськем сяна, луоз  тунсыко мастер-классъёсы пыриськыны, пельнянь кутонын ӵошатскыны, йырвизез сынаны.Ольга Зорина Туспуктэм: udmurt.ru    